બાળકની પ્રથમ નિશાળ એટલે એમનું ઘર અને તેમના પ્રથમ શિક્ષક એટલે તેમનાં માતા અને ત્યાર પછીના શિક્ષણમાં તેમના પિતા તથા અન્ય કુટુંબના સભ્યો હોય છે. જ્યારે શાળામાં બાળક જાય તે પૂર્વે તેમણે તેમના પરિવારમાંથી તો ઘણું શિક્ષણ પ્રાપ્ત કરી લીધેલું હોય છે. ગુનાખોરીની બાબતમાં જો બાળકને તેમના જ ઘરમાંથી સારું જ્ઞાન યાને શિસ્તમય રીતે જીવન જીવવાનું શીખવાડવામાં આવે તો બાળકના મનમાં ગુનાખોરીને ક્યારેય સ્થાન ન મળી શકે, તે જ રીતે બાળકને યોગ્ય તાલીમ આપવામાં આવે કે સાચું શું, સારું શું અને ખોટું શું અને ખરાબ શું તે અંગેની તાલીમ આપવામાં આવે તો તે બાળકના મનમાં ક્યારેય દૂષણ કે કુટેવ પ્રવેશશે નહિ અને તે બાળક હંમેશાં સારા બનવાનો પ્રયત્ન કરશે તેમ બાળમનોવિજ્ઞાન પણ જણાવે છે. તે જ રીતે બાળકને સતત હૂંફ અને પ્રેમ આપવાં, તેની નાની નાની ભૂલો પર ધ્યાન ભલે દોરીએ પણ તેના પર એવો ગુસ્સો ના કરીએ કે બાળકના મનમાં ભરાઈ જાય. આ રીતે હૂંફ દ્વારા બાળકને ગુનાખોરીની દુનિયામાં જતું અટકાવી શકાય છે.